C 347/214
MT
Il-Ġurnal Uffiċjali tal-Unjoni Ewropea
9.9.2022
Il-Ħamis 10 ta’ Marzu 2022
mit-taxxa minn ras il-għajn, akkumpanjata minn mekkaniżmu ta' skambju ta' informazzjoni u kooperazzjoni fost l-amministrazzjonijiet tat-taxxa; jistieden lill-Kummissjoni, f'dan ir-rigward, u b'reazzjoni għar-rivelazzjonijiet reċenti dwar il-Cum-Ex Files u l-ftehim globali dwar it-taxxa tal-OECD/G20, tivvaluta l-benefiċċji potenzjali ta' rata tat-taxxa minn ras il-għajn minima effettiva; jistieden lill-Kummissjoni, f'dan ir-rigward, tniedi mill-ġdid id-diskussjoni dwar ir-reviżjoni mblukkata tad-Direttiva tal-Kunsill 2003/49/KE (9) (Direttiva dwar l-Imgħax u r-Royalties);
3.
Jilqa' l-proposta tal-Kummissjoni li jiġu modernizzati, simplifikati u armonizzati r-rekwiżiti b'rabta mal-VAT, permezz ta' rapportar u fatturazzjoni elettronika f'ħin reali bbażati fuq it-tranżazzjonijiet; jinnota li tali rapportar jeħtieġ li jkun faċli għall-kontribwenti filwaqt li jippermetti li l-amministrazzjonijiet tat-taxxa jkollhom ħarsa ġenerali tad-diversi tranżazzjonijiet f'ħin reali, u b'hekk jiġu ffaċilitati l-prevenzjoni u l-identifikazzjoni ta' frodi u ta' operaturi ekonomiċi riskjużi; huwa tal-fehma li r-rekwiżiti ta' rapportar u l-formoli tat-taxxa għandhom jikkonverġu madwar l-Istati Membri kollha; jemmen li l-użu tal-għodda tal-estrazzjoni tad-data, Analiżi tan-Networks ta' Tranżazzjonijiet (TNA), jirrappreżenta wieħed mill-modi disponibbli biex jitnaqqsu l-frodi tat-taxxa u jħeġġeġ l-iżvilupp u l-kondiviżjoni ulterjuri tagħha u tal-aħjar prattiki fost l-Istati Membri;
4.
Ifakkar li kwalunkwe miżura tat-taxxa, kemm jekk temporanja kif ukoll jekk le, għandha tevita d-distorsjoni ta' deċiżjonijiet ta' investiment u għandha taġixxi bħala għodda li tappoġġja t-twettiq tal-għanijiet tal-Unjoni kif deskritti fl-Artikolu 3(3) tat-Trattat dwar l-Unjoni Ewropea, inkluża l-kompetittività tal-intrapriżi Ewropej; jenfasizza li r-rekwiżiti ta' rapportar m'għandhomx iwasslu għal żieda sproporzjonata fil-kostijiet amministrattivi għall-atturi ekonomiċi, b'mod partikolari għall-SMEs; jinnota li biex id-dħul mit-taxxa mitluf jiġi indirizzat b'mod effettiv, jistgħu jkunu meħtieġa data ta' kwalità aħjar u possibilment kwantitajiet akbar ta' data; jinsisti fuq il-prinċipju li kwalunkwe data miġbura mill-awtoritajiet tat-taxxa mill-kontribwenti, f'konformità mad-drittijiet tal-kontribwenti, trid tiġi provduta lill-Istati Membri darba biss, protetta bl-akbar sigurtà u trid tirrispetta l-liġijiet tal-protezzjoni tad-data; jinnota l-potenzjal tad-data u tal-għodod diġitali biex titnaqqas il-burokrazija u jiġu ssimplifikati diversi obbligi tal-kontribwenti, b'mod partikolari fil-qasam tad-dikjarazzjonijiet tal-VAT u tad-dikjarazzjonijiet rikapitolattivi, u jinnota li għandhom jintużaw l-intelliġenza artifiċjali (IA) u tipi differenti ta' software biex tiġi mmassimizzata l-effettività tal-użu tad-data; jesprimi l-ħtieġa li jitkomplew l-isforzi biex tiżdied il-kooperazzjoni amministrattiva bejn l-Istati Membri sabiex jonqsu l-frodi u l-evażjoni tat-taxxa; jemmen li hemm il-bżonn li mhux biss tiżdied il-kwantità tad-data skambjata, iżda wkoll li titjieb il-kwalità tagħha, bl-għan li tinkiseb sistema aktar effiċjenti;
5.
Jissottolinja li d-diversità tar-regolamenti tat-taxxa tal-Istati Membri tikkostitwixxi sfida kumplessa, b'mod partikolari għall-SMEs u għan-negozji ġodda li joperaw jew lesti li jibdew jinnegozjaw fis-suq uniku, peress li jkollhom ilaħħqu ma' 27 sistema tat-taxxa differenti; jemmen li għandha tingħata attenzjoni xierqa għall-kostijiet ta' konformità ogħla mġarrba mill-SMEs; jenfasizza li l-SMEs ma għandhomx ikunu penalizzati aktar mill-piż finanzjarju assoċjat mal-fatt li jridu joperaw fl-ambitu ta' sistemi nazzjonali differenti, u l-benefiċċji tas-suq uniku għandhom ikunu aċċessibbli faċilment għalihom;
6.
Jaċċentwa li strateġija ta' rkupru sostenibbli għandha tqis is-sostenibbiltà tar-rati tal-imgħax baxxi kurrenti u ż-żieda fl-inflazzjoni fl-Unjoni kollha; huwa tal-fehma li l-piż tat-taxxa m'għandux jimxi mill-qligħ kapitali għax-xogħol, kif jiġri bħalissa; huwa tal-fehma, f'dan ir-rigward, li għandha tingħata aktar attenzjoni lill-għadd kbir ta' ħaddiema mobbli;
7.
Itenni l-importanza tal-fondi Next Generation EU għall-irkupru ekonomiku tal-Unjoni u jaċċentwa l-opportunità li l-Faċilità għall-Irkupru u r-Reżiljenza tintuża biex jitkomplew ir-riformi fiskali u l-investimenti li jwasslu għal sistema fiskali aktar ġusta, aktar sostenibbli u diġitalizzata aħjar; ifakkar li l-programm Fiscalis għall-perjodu 2021-2027, b'baġit ta' EUR 269 miljun, għandu l-għan li jiġġieled l-frodi tat-taxxa u jappoġġja l-ġbir tad-dħul mit-taxxa għall-baġits tal-Unjoni u tal-Istati Membri billi jgħin lill-awtoritajiet tat-taxxa nazzjonali jikkooperaw aħjar fil-ġlieda kontra l-frodi tat-taxxa, l-evażjoni tat-taxxa u l-ippjanar aggressiv tat-taxxa;
8.
Jieħu nota tal-fatt li d-dħul mit-taxxa stmat bħala mitluf minħabba l-evażjoni tat-taxxa internazzjonali minn individwi kien ta' EUR 46 biljun fl-2016; josserva d-distorsjonijiet attwali tas-suq uniku minħabba prattiki dwar it-taxxa dannużi li jikkostitwixxu kompetizzjoni dannuża fil-qasam tat-taxxa; jinnota li, minbarra l-Pjan ta' Azzjoni, ġiet ippubblikata Komunikazzjoni dwar Governanza Tajba fil-Qasam tat-Taxxa fl-UE u lil hinn minnha li tiffoka fuq il-bżonn ta' riforma
(9)
Id-Direttiva tal-Kunsill 2003/49/KE tat-3 ta' Ġunju 2003 dwar sistema komuni ta' tassazzjoni applikabbli għall-pagamenti ta' imgħax u ta' royalties bejn kumpaniji assoċjati ta' Stati Membri differenti (ĠU L 157, 26.6.2003, p. 49).